ঋতুর প্রভাব প্রকৃতিতে এখনো প্রবল। প্রকৃতি এখনো ঋতুর সাজেই সাঁজে । নানা প্রতিকূলতা ও বৈরিতাকে উপেক্ষা করে বৈশাখে আমের মঞ্জরীতে ভ্রমর খেলা করে, নানা বৃক্ষের আড়াল থেকে বর্ষায় হটাৎ করেই কদমফুল হেসে ওঠে, শরৎ এলে কিভাবে যে নদীতীরে কাশফুল শরৎ বন্দনা শুরু করে, হেমন্তে সবুজ ধান ক্ষেত কিভাবে যে রঙ বদলে সোনালী হয়ে যায়, শীতে বৃক্ষরা পুরনো পাতা একে একে ঝেড়ে ফেলে, বসন্তে নিশ্চুপ কোকিল কুহু কুহু ডেকে জানান দিয়ে যায় গাছে গাছে নতুন পাতা আর ফুলের আবাহনের । ঋতুচক্রের এই চিরন্তন প্রাকৃতিক পরিবর্তনের বিশেষ প্রভাব রয়েছে বাঙ্গালী জীবনে । বাঙ্গালীর সাহিত্য সংস্কৃতিতে ফিরে ফিরে আসে ঋতুবন্দনা । ঋতুর আগমনীতে হয় উৎসব, হয় পালাপার্বন।